מכתוב (סדרת ספרים)

סדרת הספרים מַכְּתוּבּ (שם רשמי: מַכְּתוּבּ مكتوب), בהוצאת מכון ון ליר, מתרגמת ומפרסמת יצירות מהתרבות ומהספרות הערבית ומנגישה אותן לקורא הישראלי. זוהי הסדרה היחידה בישראל המוקדשת כיום לנושא. סדרת מכתוב צמחה מתוך חוג המתרגמים מערבית לעברית שמונה כיום כשמונים אישה ואיש, יהודים וערבים, מתרגמים, עורכים וחוקרי ספרות. לפי רציונל הסדרה, "הסדרה שואפת להביא לקדמת הבמה את חיי האזור מתוך נקודת מבט אנושית, כמו גם לסמן מציאות חברתית-פוליטית אחרת, תוך התגברות על מכשול השפה ועל ההיחלשות וההיעלמות של הקשרים בין יהודים וערבים באזור. בכך מבקשת הסדרה להתמודד עם המציאות הישראלית העגומה שבה לפחות מ-2% מהיהודים יש ידע בערבית ברמה שמאפשרת קריאת ספרות."

סדרות ספרים קודמות

סדרות ספרים נוספות אשר הוקדשו, כולן או רובן, לתרגום ספרות ערבית לעברית התקיימו בעבר בישראל. הוצאת מפרש הייתה הבולטת בתחום זה בארץ בשלהי המאה העשרים, ובין הספרים שתורגמו במסגרת ההוצאה מערבית וראו אור בעברית היו: "גברים בשמש" מאת ע'סאן כנפאני (1978), "מוות בביירות" מאת תאופיק יוסף עוואד (-1983), החמנית מאת סחר ח'ליפה (1987), "התנועה הלאומית הפלסטינית והעולם הערבי" מאת אמיל תומא (1990), "נפילתו של האמאם" מאת נוואל א-סעדאווי (1991), "אלוהים שוכב בערשו של הנילוס" מאת נוואל אלסעדאווי (1991), והאוטוביוגרפיה "דרך הררית" מאת פדוא טוקאן (1993). הוצאת אנדלוס, שהוקמה על ידי יעל לרר הייתה ההוצאה הבולטת בתחום זה בתחילת המאה ה-21. ההוצאה נסגרה לאחר מספר שנות פעילות, ובין הספרים שתורגמו במהלכן מערבית היו: "למה עזבת את הסוס לבדו" מאת מחמוד דרוויש (2000), "זן מתחתן" מאת אלטייב צאלח (2001), "רק לחם" מאת מוחמד שוכרי (2001), "באב אלשמס" מאת אליאס ח'ורי (2002), "מצב מצור" מאת מחמוד דרוויש (2003), "בור המים הראשון" מאת ג'ברא אבראהים ג'ברא (2003), "הסיפור של זהרה" מאת חנאן אלשיח' (2004), "אבן הצחוק" מאת הודא ברכאת (2004), "אטאטא את השמש מהגגות" מאת חנאן אלשיח' (2005), "יאלו" מאת אליאס ח'ורי (2005), קובץ שירה מאת טהא מוחמד עלי (ראה אור במהדורה דו-לשונית ב-2006), "ירושלמית" מאת סירין אלחוסייני שהיד (2006), "החורש במים" מאת הודא ברכאת (-2006), "ציור קיר" מאת מחמוד דרוויש (2006), "כמו קיץ שכבר לא יחזור" מאת מוחמד בראדה (2006), ו"בנדרשאה" מאת אלטייב צאלח (2006).

אינדקס התרגומים מערבית לעברית

חוג המתרגמים הקים לצורכי מחקר ועיון את אינדקס התרגומים מהספרות הערבית, שהוא הראשון מסוגו; מדובר בפרויקט שמטרתו ריכוז והצגה של כל הטקסטים– רומנים, סיפורים קצרים ושירים– שתורגמו מערבית לעברית מסוף המאה ה-19 ועד ימינו אנו. האינדקס נבנה על בסיס נתונים שאספה ד"ר חנה עמית-כוכבי, חברת חוג המתרגמים שעוסקת בחקר התרגום, והוא ישמש החל משנת 2018 ככלי מחקר למתעניינים.

בלוג מכתוב

במקביל לספרים שיוצאים במסגרת מכתוב ולדיונים שמקיים חוג המתרגמים, פועל באתר מכתוב גם בלוג המארח מאמרים העוסקים בתרגום בכלל ובתרגום מערבית מעברית בפרט, כמו גם שלל תרגומים פרי עטם של חברי חוג המתרגמים, וסקירות על תרגומים ישנים וחדשים.

בעלי תפקידים ומימון

העורך הראשי של סדרת מכתוב הוא פרופ' יהודה שנהב-שהרבני, עורך המשנה הוא ד"ר יונתן מנדל, העורכת הספרותית היא יונית נעמן, רכזת המערכת היא חנאן סעדי, אחראית ניו-מדיה ויחסי ציבור היא כפאח עבד אלחלים, ומרכז פעילות האתר הוא גילעד סוויט. הסדרה היא פרויקט משותף של מכון ון ליר בירושלים ושל מפעל הפיס. תמיכה ניתנה גם על ידי אמי"ד – המכון האירו-ים תיכוני לדיאלוג בין ציוויליזציות. הסדרה רואה אור בהוצאת "עולם חדש". לעיצוב הלוגו של מכתוב, האות מ' בעברית ובתוכה האות מ' בערבית אחראי ראזי נג'אר. העיצוב של ספרי מכתוב מתבצע בסטודיו "רמי וג'קי – עיצוב ותקשורת חזותית".